Trevocin toimitusjohtajan asianajajalla on värikäs työ- ja tittelihistoria, kertoo Turun Sanomat.

- Kun muut saivat kukkia, minulle tuotiin korillinen kossua, Teppo Laine muistelee valmistujaisjuhliaan. ALEKSI POUTANEN/KL

Helsingin huumepoliisin entiseen päällikköön Jari Aarnioon liittyvässä oikeusvyyhdissä asianajaja Teppo Laine edustaa Trevocin toimitusjohtajaa.

TS:n henkilöjutussa hän kertoo, että osa ihmisistä muistaa hänet yhä vuoden 2006 Valehtelun SM-kisojen voittajana. Mies kantaa titteliään ylpeänä ja tuo asian esille joskus itsekin.

– Vastaus on yleensä, että ”no en kyllä yhtään ihmettele”, Laine kertoo lehdelle.

Laine vei voiton tekaistulla tarinalla itähelsinkiläisestä nuorisorikollisesta Ranesta, joka kävi ”ammatinvalintaan” valmentavan monipolvisen koulutuksen.

Ennen juristinuraansa Laine työskenteli muun muassa baarimikkona, myyntitykkinä ja stand up -koomikkona.

Laine kertoo haastattelussa myös siitä, miten hänen pitkä tukkansa ei ole ollut varsinainen rekrytointivaltti. Vähän ennen valmistumistaan häneltä kysyttiin tunnetun asianajotoimiston työhaastattelussa, olisiko hän valmis tekemään jotain ulkonäölleen, jos saisi paikan.

– Vastasin, että joo, kyllä minä voin mennä Viroon leikkauttamaan ison nenäni pienemmäksi, Laine muistelee.

Työpaikka jäi saamatta, mutta jotain iloa pitkistä kutreista oli. Laine löi opiskelukavereidensa kanssa viinapanoksella vetoa siitä, ettei hän leikkaa hiuksiaan kertaakaan opiskeluaikana, ja voitti.

– Kun muut saivat kukkia, minulle tuotiin korillinen kossua, mies muistelee valmistujaisjuhliaan.

Laine on tullut aiemmin tunnetuksi Perhon salakaadoista syytettyjen ja Lidlin paistopistekohussa irtisanottujen asianajajana.

Lähde: Turun Sanomat.